《山图》
宋代·李石

丹砂山中期，交梨海上约。
崎岖九折坂，准拟一丸药。
至今山仙翁，已跨紫霄鹤。
鹤去当归来，尘世忆如昨。
天使自天降，招去游五岳。
洞府日月长，流水花片落。
我来似天意，一官不足缚。
道气迄未充，何以痊瘴恶。
云霞閟灵蕊，雾雨罩仙萼。
臭稗杂菁英，凡草混荃若。
未免七十毒，谁敢试口嚼。
上焉忧国病，下者念民瘼。
安得如昔人，一举翔寥落。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。